宿海會寺
作者：程俱
朝代：宋

paragraphs: 萬杉堆青没山骨，雲埋七峰時出没。
飛泉拂石瀉哀湍，下有萬古蛟龍窟。
藏頭睡熟呼不起，地坼三年蝗蝻出。
千山脉理漬清甘，一罅涓涓流石液。
同遊况與惠詢輩，納屐振衣何勃窣。
大門當前新築道，跨水曲欄欹突兀。
舂鳴轣轆趁朝炊，水畎懸流機械發。
搘筇對此自三歎，抱甕老人長搰搰。
却坐幽堂忽浩歌，回首已失西山日。